Familiebraai eindig tragiesSedgefield se strandmeer. Argieffoto: wikivillage.co.za ŉ Familiebraai het tragies geëindig toe ŉ 40-jarige man van Sedgefield in die Wes-Kaap in die plaaslike strandmeer verdrink het. Craig Lambinon, woordvoerder van die Nasionale Seereddingsinstituut (NSRI), het Dinsdag gesê die voorval het Sondag omstreeks 14:30 plaasgevind. “Bemanning is na die strandmeer ontbied nadat die man tydens ŉ familiebraai gaan swem en onder die water verdwyn het,” het hy gesê. ŉ Volskaalse soektog is deur bemanning van NSRI Wilderness, die polisie se duikeenheid, die plaaslike buurtwag en paramedici van ER24 van stapel gestuur. Polisieduikers het die man se liggaam opgespoor en uit die water gehaal, waarna die man deur paramedici dood verklaar is. Die polisie doen ŉ geregtelike doodsondersoek. Die man se naam is nie bekend gemaak nie.